Diari Oficial de la Generalitat Valenciana


Sumari del DOGV 9913, del 12-08-2024 (2024/8049)

DECRET 94/2024, de 2 d’agost, del Consell, de modificació del Decret 23/2024, de 26 de febrer, del Consell, pel qual s'aproven les bases reguladores i el procediment de concessió directa d'ajudes urgents destinades a les persones afectades per l'incendi declarat a València el 22 de febrer de 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9913

Data del DOGV
:   12-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8049

CVE
:   SEOH-K-4179-1754

Data del document
:   02-08-2024

Organisme emissor
:   Presidència de la Generalitat / Vicepresidència i Conselleria de Servicis Socials, Igualtat i Vivenda

Tipus de document
:   Decret

Anàlisi jurídica

 Descriptors 

:   * ajuda pública
    * benestar social
    * incendi

L'incendi produït el 22 de febrer a la ciutat de València va provocar, per la seua magnitud i evolució, i malgrat els esforços de tots els servicis d'emergències implicats, la pèrdua de vides humanes i la total destrucció, en tot just unes hores, de 138 vivendes. Davant esta situació, que va suposar, per a les persones afectades, no sols la desaparició de les seues cases, sinó també de les seues pertinences més bàsiques i amb l'objectiu de contribuir a l'esforç col·lectiu perquè les persones afectades per l'incendi pogueren, gradualment, reprendre les seues vides, el Consell va considerar necessari i urgent aprovar ajudes que permeteren, d'una banda, atendre les necessitats més immediates de totes elles i, per una altra, finançar els gastos de lloguer d'una nova vivenda per als qui així ho sol·licitaren.

Atesa la concurrència de raons d'interés econòmic, social i humanitari, per mitjà del Decret 23/2024, de 26 de febrer, del Consell, es van aprovar les bases reguladores i el procediment de concessió directa d'ajudes urgents destinades a les persones afectades per l'incendi declarat a València el 22 de febrer de 2024, al carrer Poeta Rafael Alberti, número 2.

L'article 18 del Decret 23/2024 establix que podran ser beneficiàries de l'ajuda les persones propietàries afectades que es vegen obligades a llogar una vivenda per a destinar-la a residència habitual, sempre que el corresponent contracte d'arrendament se subscriga en un termini de sis mesos des de la publicació del Decret.

L'Ajuntament de València, davant la urgència de la situació, va posar a la disposició de les persones residents en l'edifici sinistrat vivendes en règim de cessió la data límit d'ocupació de la qual era l'1 de setembre de 2024. Atés que la publicació del Decret en el Diari Oficial de la Generalitat Valenciana es va produir el 26 de febrer de 2024, les sol·licituds que es presenten amb data posterior al 26 d'agost de 2024 serien extemporànies, la qual cosa impediria a aquelles persones residents que hagueren gaudit de les vivendes oferides per l'ajuntament fins a l'1 de setembre ser beneficiàries de les ajudes econòmiques que regula este Decret, donada la incompatibilitat amb altres ajudes establida en l'article 26 d'este.

D'acord amb el que s'establix en la disposició addicional primera del Decret 23/2024, la Generalitat actuarà en coordinació amb l'Ajuntament de València i, si és el cas, amb altres administracions públiques que puguen adoptar mesures per a l'atenció de les persones afectades. En conseqüència, es fa necessari modificar el termini de presentació de sol·licituds de les ajudes regulades en el present decret per a permetre que el gaudi de les vivendes posades a disposició per l'Ajuntament no impedisca a les persones afectades ser beneficiàries d'estes ajudes en cas que subscriguen un contracte de lloguer.

En l'article 19.2 del mencionat decret, quan es regula l'import i la duració de les ajudes per lloguer de vivenda, es disposa: "2. [...] En el cas de les persones que residien en una vivenda en règim de lloguer, la duració de l'ajuda no podrà ser superior al període de duració del contracte d'arrendament amb un límit màxim de 3 mesos a partir de la data de subscripció del contracte".

La situació del mercat de lloguer de pisos a la ciutat de València i la seua àrea metropolitana, ha posat en evidència que este límit de 3 mesos de l'ajuda, des de la data de subscripció del contracte, establit en el Decret 23/2024, de 26 de febrer, del Consell, és insuficient perquè les persones beneficiàries puguen reprendre les seues vides; per això, es considera necessari ampliar el temps de gaudi de l'ajuda fins a sis mesos des de la data de subscripció del contracte i, en conseqüència, cal modificar en este sentit el mencionat Decret 23/2024.

En virtut d'això, i d'acord amb el que es disposa en l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, a proposta conjunta del president de la Generalitat i de la vicepresidenta i consellera de Servicis Socials, Igualtat i Vivenda, i després de la deliberació del Consell, en la reunió del dia 2 d'agost de 2024,

DECRETE

*Article únic. Modificació del Decret 23/2024, de 26 de febrer, del Consell, pel qual s'aproven les bases reguladores i el procediment de concessió directa d'ajudes urgents destinades a les persones afectades per l'incendi declarat a València el 22 de febrer de 2024*

Es modifiquen l'article 18, apartats 1 i 2, i l'article 19, apartat 2, del Decret 23/2024, de 26 de febrer, del Consell, pel qual s'aproven les bases reguladores i el procediment de concessió directa d'ajudes urgents destinades a les persones afectades per l'incendi declarat a València el 22 de febrer de 2024, que queden amb la redacció que es determina en l'annex del present decret.

DISPOSICIÓ FINAL

*Única. Efectes*

Este decret produirà efectes a partir de l'endemà de la seua publicació en el Diari Oficial de la Generalitat Valenciana.

Contra este decret, que posa fi a la via administrativa, es podrà, potestativament, interposar un recurs de reposició davant l'òrgan que ha dictat l'acte, en el termini d'un mes des de la publicació del present decret en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, en el Diari Oficial de la Generalitat Valenciana, de conformitat amb el que es disposa en els articles 10, 44 i 46 de la mencionada Llei 29/1998, de 13 de juliol, reguladora de la jurisdicció contenciosa administrativa, sense que puguen simultaniejar-se tots dos recursos i sense perjuí que s'utilitze qualsevol altra via que es considere oportuna.

ANNEX

*Nova redacció dels articles 18, apartats 1 i 2, i 19, apartat 2, del Decret 23/2024, de 26 de febrer, del Consell, pel qual s'aproven les bases reguladores i el procediment de concessió directa d'ajudes urgents destinades a les persones afectades per l'incendi declarat a València el 22 de febrer de 2024.*

1. L'article 18 apartats 1 i 2 queda redactat com seguix:

*"Article 18. Persones beneficiàries*

1. Podran ser beneficiàries d'esta ajuda les persones que, en el moment de produir-se l'incendi, tingueren la seua residència habitual i permanent en una vivenda de la seua propietat que haja quedat destruïda per este, i que es vegen obligades per això a llogar una vivenda per a destinar-la a residència habitual, sempre que el corresponent contracte d'arrendament se subscriga, com a màxim, el 31 de desembre de 2024.

2. Així mateix, podran ser beneficiàries d'esta ajuda les persones que, en el moment de produir-se l'incendi, tingueren la seua residència habitual i permanent en una vivenda en règim de lloguer que haja quedat destruïda per este, sempre que el corresponent contracte d'arrendament se subscriga com a màxim el 31 de desembre de 2024."

2. L'article 19 apartat 2 queda redactat com seguix:

"Article 19. Import i duració de les ajudes.

[…]

2. Per a les persones que residien en una vivenda de la seua propietat, la duració de l'ajuda no podrà ser superior al període de duració del contracte d'arrendament, amb un límit màxim de 12 mesos a partir de la data de subscripció del contracte. En el cas de les persones que residien en una vivenda en règim de lloguer, la duració de l'ajuda no podrà ser superior al període de duració del contracte d'arrendament, amb un límit màxim de 6 mesos a partir de la data de subscripció del contracte."

  

Ontinyent, 2 d'agost de 2024

Carlos Mazón Guixot

President de la Generalitat

Susana Camarero Benítez

Vicepresidenta i consellera de Servicis Socials, Igualtat i Vivenda